झुंझुनूं, राजस्थान/नगर संवाददाताः राजस्थान के झुंझुनूं जिले के मलसीसर थाना क्षेत्र में गुरुवार रात एक महिला ने अपने दो मासूम बच्चों के साथ खेत में बने कुंड में कूद कर कथित रूप से आत्महत्या कर ली. पुलिस जांच अधिकारी मंगतूराम ने शुक्रवार को बताया कि गोखरी गांव निवासी सुनीता जाट (25) पत्नी विनोद जाट ने पांच माह की बेटी गुड्डी और चार साल के बेटे आयुष को लेकर कुंड में छलांग लगा दी, जिससे तीनों की मौत हो गई. सुबह ग्रामीणों से सूचना मिलने पर पुलिस मौके पर पहुंची और तीनों शवों को पोस्टमार्टम के लिए अस्पताल पहुंचाया. उन्होंने बताया कि पोस्टमार्टम के बाद शव अंतिम संस्कार के लिये परिजनों को सौंप दिए गए. पीहर पक्ष की ओर से दर्ज शिकायत और प्रारंभिक जांच में पता चला है कि ससुराल पक्ष द्वारा महिला को दहेज के लिये प्रताड़ित किए जाने के कारण उसने यह कदम उठाया. पुलिस ने मृतका के पति, सास ससुर के खिलाफ भारतीय दंड संहिता की धारा 498(ए) (पति द्वारा पत्नी पर क्रूरता करना) और 306 (आत्महत्या के लिये प्रेरित करना) के तहत मामला दर्ज कर जांच शुरू कर दी गई है. फिलहाल इस संबंध में कोई गिरफ्तारी नहीं हुई है.